ประกาศคณะกรรมการกำกับหลักทรัพย์และตลาดหลักทรัพย์ ที่ กธ. 30/2563 เรื่อง การกำหนดลักษณะการให้คำแนะนำแก่ประชาชนที่ไม่ถือเป็นการประกอบธุรกิจสินทรัพย์ดิจิทัลประเภทการเป็นที่ปรึกษาสินทรัพย์ดิจิทัล
ประกาศคณะกรรมการกำกับหลักทรัพย์และตลาดหลักทรัพย์
ที่ กธ. ๓๐/๒๕๖๓
เรื่อง การกำหนดลักษณะการให้คำแนะนำแก่ประชาชน
ที่ไม่ถือเป็นการประกอบธุรกิจสินทรัพย์ดิจิทัล
ประเภทการเป็นที่ปรึกษาสินทรัพย์ดิจิทัล[๑]
 

อาศัยอำนาจตามความในข้อ ๓ แห่งประกาศกระทรวงการคลัง เรื่อง กำหนดกิจการอื่นที่เกี่ยวกับสินทรัพย์ดิจิทัลให้เป็นธุรกิจสินทรัพย์ดิจิทัลเพิ่มเติม
พ.ศ. ๒๕๖๓ ลงวันที่ ๑๙ ตุลาคม พ.ศ. ๒๕๖๓ คณะกรรมการ ก.ล.ต. ออกประกาศไว้ ดังต่อไปนี้

ข้อ
๑ ในประกาศนี้ การให้คำแนะนำ หมายความว่า
การให้คำแนะนำแก่ประชาชนไม่ว่าโดยทางตรงหรือทางอ้อมเกี่ยวกับคุณค่าของคริปโทเคอร์เรนซีหรือโทเคนดิจิทัล
หรือความเหมาะสมในการลงทุนที่เกี่ยวกับคริปโทเคอร์เรนซีหรือโทเคนดิจิทัลนั้น หรือที่เกี่ยวกับการซื้อ
ขาย หรือแลกเปลี่ยนคริปโทเคอร์เรนซีหรือโทเคนดิจิทัลใด ๆ 

ข้อ ๒ การให้คำแนะนำของธนาคารแห่งประเทศไทยที่จำกัดเฉพาะคริปโทเคอร์เรนซีหรือโทเคนดิจิทัลที่ออกและดำเนินการโดยธนาคารแห่งประเทศไทย ไม่ถือเป็นการประกอบธุรกิจที่ปรึกษาสินทรัพย์ดิจิทัล

ข้อ
๓ การให้คำแนะนำเกี่ยวกับคริปโทเคอร์เรนซีหรือโทเคนดิจิทัลในลักษณะอย่างใดอย่างหนึ่งดังต่อไปนี้
ไม่ถือเป็นการประกอบธุรกิจที่ปรึกษาสินทรัพย์ดิจิทัล
(๑)
การให้คำแนะนำเกี่ยวกับโทเคนดิจิทัลซึ่งมีลักษณะที่ครบถ้วน ดังนี้ 
(ก) โทเคนดิจิทัลที่มีการกำหนดสิทธิในการได้มาซึ่งสินค้าหรือบริการที่เฉพาะเจาะจงหรือที่มีการกำหนดสิทธิในการได้มาซึ่งสิทธิดังกล่าว
(ข)
สินค้าหรือบริการตาม (ก) พร้อมที่จะให้ผู้ถือใช้ประโยชน์ได้ทันทีตั้งแต่มีการให้คำแนะนำ
(๒)
การให้คำแนะนำเกี่ยวกับคริปโทเคอร์เรนซีหรือโทเคนดิจิทัลที่ผู้ออกกำหนดมูลค่าไว้กับสกุลเงินบาทในอัตราคงที่และผู้ออกมีกลไกที่ชัดเจนในการคงมูลค่าที่กำหนดไว้ดังกล่าว

ข้อ
๔ ประกาศนี้ให้ใช้บังคับตั้งแต่วันที่
๑ มกราคม พ.ศ. ๒๕๖๔ เป็นต้นไป


ประกาศ ณ
วันที่ ๒ ธันวาคม พ.ศ. ๒๕๖๓
พิชิต อัคราทิตย์
ประธานกรรมการ
คณะกรรมการกำกับหลักทรัพย์และตลาดหลักทรัพย์






ธนบดี/จัดทำ
๒๙ มกราคม ๒๕๖๔

สุภาทิพย์/ตรวจ
๔ กุมภาพันธ์
๒๕๖๔

[๑] ราชกิจจานุเบกษา
เล่ม ๑๓๗/ตอนพิเศษ ๓๐๓ ง/หน้า ๕๓/๒๘ ธันวาคม ๒๕๖๓